Loko Misaveni xi tsundzuka hinkwaswo leswi xi n'wayitela. Xi susa miehleketo ya xona, xi ya eka leswi Mashimbye a a xi byerile swona nanhlikani. "Ndzi nga ka ndzi nga wisi loko ndzi nga fikanga ekaya ka manana Nekhavhambe le Ngwenani ya Themeli." "Swo ku boha mfana'kithi. A ku na yin'wana ndlela." Ku vula Mashimbye, a ntluntlama, a hlanganyeta swisa. "Kambe ndzi pfumala mali sweswi, ya ku ku nyika u famba hi yona." A nghenisa voko exikhwameni, a humesa phakiti ra fole, a teka na tlhongwe, a lumeka. A koka. "Kambe ku famba kona u ta famba mfanakithi." Misaveni a tin'waya nhloko. A a lava ku famba hi mbilu ya yena hinkwayo. "Heyi, a ndzi tivi leswaku ndzi ta swi endlisa ku yini Ndzi lava ku famba! Loko swi boha leswaku ndzi tirhisa rintiho ndzi ta endla tano. Ndzi sukile eBuxi ndzi ta fika laha hi makume-mbirhi wa tirhandi ntsena. Ndzi ta ya fika eNgwenani mina!" Misaveni a vula, na yena a tluntlamile. Musi wa ndzilo a wu hlangana na wa fole ra Mashimbye, swi n'wi nghena ematihlweni. "Mbhokota u ya eXitandani Musumbhunuku wun'wana na wun'wana. A nga ku siya eXitandani. Loko u ri eXitandani ndzi tshemba eVenda a ka ha ri kule. U nga kombetela hi rintiho u sukela kwale. Wa swi vona" "Ina! Ndza swi amukela. Xin'wana na xin'wana lexi xi fanelaka ku pfuna mina xi na tshanga embilwini yanga." "Ndzi ta vulavula na yena. Loko a ri wanuna wa xiviri a ngo xinyata xikan'we, a ya ku lahla xikan'we eVenda. Kambe ndza kanakana loko a ta ku yisa. I wanuna ntsena leswi a nga ambala buruku. Loko o ambexiwa rhoko majaha ma ngo n'wi vulavurisa," ku hlamula Mashimbye?